Návrh

# NARIADENIE VLÁDY

## Slovenskej republiky

## z .............. 2014,

## ktorým sa mení a dopĺňa nariadenie vlády Slovenskej republiky č. 313/2003 Z. z. o požiadavkách na zdravie zvierat pri premiestňovaní, výmene s členskými štátmi a dovoze zvierat, spermy, oocytov a embryí z tretích krajín v znení neskorších predpisov

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

# Čl. I

Nariadenie vlády Slovenskej republiky č. 313/2003 Z. z. o požiadavkách na zdravie zvierat pri premiestňovaní, výmene s členskými štátmi a dovoze zvierat, spermy, oocytov a embryí z tretích krajín v znení nariadenia vlády Slovenskej republiky č. 498/2003 Z. z., nariadenia vlády Slovenskej republiky č. 504/2005 Z. z. a nariadenia vlády Slovenskej republiky č. 225/2009 Z. z. sa mení a dopĺňa takto:

1. V § 10 odsek 2 znie:

„(2) Psy, mačky a fretky môžu byť predmetom obchodovania medzi členskými štátmi, ak

1. spĺňajú požiadavky podľa osobitného predpisu,26a)
2. boli do 48 hodín pred odoslaním klinicky vyšetrené veterinárnym lekárom povereným príslušným orgánom,26aa)
3. sú počas prepravy na miesto určenia sprevádzané veterinárnym certifikátom o ich zdravotnom stave, ktorý je
   1. v súlade s prílohou E časť 1 smernice Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch spoločenstva uvedených v prílohe A oddiele I smernice 90/425/EHS, a na ich dovoz do spoločenstva v platnom znení (Mimoriadne vydanie Ú. v. EÚ, kap. 3/zv. 13),
   2. podpísaný úradným veterinárnym lekárom, ktorý potvrdzuje, že veterinárny lekár poverený príslušným orgánom26aa) zdokumentoval v príslušnom oddiele identifikačného dokladu podľa osobitného predpisu26ab) klinické vyšetrenie, ktoré vykonal podľa písmena b), a ktoré preukazuje, že v čase klinického vyšetrenia boli zvieratá spôsobilé na prepravu plánovanou cestou podľa osobitného predpisu.26ac)“.

Poznámky pod čiarou k odkazom 26a až 26ac znejú:

„26a) Čl. 6 alebo čl. 7 nariadenia Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 (Ú. v. EÚ L 178, 28.6.2013).

26aa) § 6 ods. 5 písm. f) zákona č. 39/2007 Z. z. v znení zákona č. 342/2011 Z. z.

26ab) Čl. 21 ods. 1 nariadenia (EÚ) č. 576/2013 (Ú. v. EÚ L 178, 28.6.2013).

26ac) Nariadenie Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností (Ú. v. EÚ L 3, 5.1.2005).“.

1. V § 10 sa vypúšťajú odseky 3 a 4.

Poznámka pod čiarou k odkazu 26b sa vypúšťa.

1. Poznámka pod čiarou k odkazu 34a znie:

„34a) Čl. 10 ods. 1 písm. a) až d) a čl. 12 písm. a) nariadenia (EÚ) č. 576/2013 ( Ú. v. EÚ L 178, 28.6.2013).“.

1. V § 16 odsek 3 znie:

„(3) Psy, mačky a fretky musia byť počas prepravy na miesto určenia sprevádzané veterinárnym certifikátom o ich zdravotnom stave, ktorý je vyplnený a podpísaný úradným veterinárnym lekárom, ktorý potvrdí, že klinické vyšetrenie do 48 hodín pred odoslaním zvierat vykonal veterinárny lekár poverený príslušným orgánom26aa), ktorý overil, že v čase klinického vyšetrenia boli zvieratá spôsobilé na prepravu plánovanou cestou.“.

1. V § 24a sa slová „akty Európskych spoločenstiev“ nahrádzajú slovami „záväzné akty Európskej únie“.
2. Príloha č. 1 znie:

**„Príloha č. 1**

**k nariadeniu vlády č. 313/2003 Z. z.**

# Zoznam preberaných a vykonávaných právne záväzných aktov Európskej únie

1. Smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A (I) k smernici Rady 90/425/EHS, a na ich dovoz do Spoločenstva (Mimoriadne vydanie Ú. v. EÚ kap. 3/zv. 13) v znení

* rozhodnutia Komisie 95/176/ES (Mimoriadne vydanie Ú. v. EÚ, kap. 3/zv. 17),
* rozhodnutia Komisie 2001/298/ES (Mimoriadne vydanie Ú. v. EÚ, kap. 3/zv. 32),
* nariadenia Komisie (ES) č. 1282/2002 (Mimoriadne vydanie Ú. v. EÚ, kap. 3/zv. 36),
* nariadenia Európskeho parlamentu a Rady č. 998/2003/ES (Mimoriadne vydanie Ú. v. EÚ, kap. 3/zv. 39),
* nariadenia Komisie (ES) č. 1398/2003 (Mimoriadne vydanie Ú. v. EÚ, kap. 3/zv. 39),
* aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (Ú. v. EÚ L 236, 23.9.2003),
* smernice Rady 2004/68/ES (Mimoriadne vydanie Ú. v. EÚ, kap. 3/zv. 45 L ),
* rozhodnutia Komisie 2007/265/ES z 26. apríla 2007 (Ú. v. EÚ L 114, 1.5.2007),
* smernice Rady 2008/73/ES z 15. júla 2008 (Ú. v. EÚ L 219, 14.8.2008),
* nariadenia Komisie (EÚ) č. 176/2010 z 2. marca 2010 (Ú. v. EÚ L 52, 3.3.2010),
* rozhodnutia Komisie 2010/270/EÚ zo 6. mája 2010 (Ú. v. EÚ L 118, 12.5.2010),
* rozhodnutia Komisie 2010/684/EÚ z 10. novembra 2010 (Ú. v. EÚ L 293, 11.11.2010),
* vykonávacieho rozhodnutia Komisie 2012/112/EÚ zo 17. februára 2012 (Ú. v. EÚ L 50, 23.2.2012),
* smernice Európskeho parlamentu a Rady 2013/31/EÚ z 12. júna 2013 (Ú. v. EÚ L 178, 28.6.2013).

1. Rozhodnutie Komisie 2008/636/EÚ z 20. júla 2008, ktorým sa ustanovuje zoznam tretích krajín, z ktorých členské štáty povoľujú dovoz vajíčok a embryí ošípaných (Ú. v. EÚ L 206, 2.8.2008).“.

# Čl. II

Toto nariadenie vlády nadobúda účinnosť 29. decembra 2014.